Manises celebra per primera vegada una festa “Tardeo Wipeout” per als més joves
17 de desembre de 2024

· Aquesta primera edició de la festa multiaventura prèvia a Cap d’Any presenta activitats com ara una pista americana, un rocòdrom unflable, un futbolí humà, la lluita de gladiadors i una ‘barredora’

Manises, 18 de desembre de 2024-. Manises celebrarà una festa per als més joves, “Tardeo Wipeout”, la vesprada del 29 de desembre, a partir de les 16 hores, a la Ciutat de l’Oci i de l’Esport, lloc que pretén convertir-se en punt de trobada entre la joventut, per a gaudir així d'activitats d'oci saludable.

La regidora de Joventut, Clara Arnal, ha manifestat que “aquest és el primer any que s’organitza una festa d’aquestes característiques per a la joventut de Manises; una molt bona oportunitat perquè la joventut es reunisca amb les seues amistats i celebre el Cap d’Any amb una festa adaptada per a la seua edat”.

També la regidora d’Esports, Yurena Hueso, ha afegit “que amb aquesta activitat els i les joves poden gaudir del seu temps lliure amb una varietat d’activitats esportives ben divertides, a més de ser una aposta per un oci saludable i enriquidor”.

Durant el tardeo hi haurà diferents activitats en les quals els i les joves podran participar de manera gratuïta en jocs de multiaventura, com ara una pista americana, un rocòdrom unflable, un futbolí humà, la lluita de gladiadors i la famosa barredora, a més de música i raïm per a les 200 primeres persones (a partir de les 18.00  hores).

L’activitat està dirigida a un públic entre els 12 i els 30 anys i la DJ Raquel Maravilla serà l’encarregada d'animar totes les persones assistents amb la música de moda.

A més, hi haurà un taller de begudes saludables amb còctels sense alcohol, per part de la Unitat de Prevenció Comunitaria de Conductes Addictives (UPCCA).